Id-Deċiżjoni tal-Kunsill
tas-27 ta' Novembru 1997
dwar il-konklużjoni ta' Ftehim bejn il-Komunità Ewropea u l-Ex-Repubblika Jugoslava tal-Maċedonja fil-qasam tat-trasport
(97/832/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikulari l-Artikolu 75 flimkien mat-tieni subparagrafu ta' l-Artikli 228(3) ta' dan,
Wara li kkunsidra l-proposta mill-Kummissjoni [1],
Wara li kkunsidra l-approvazzjoni tal-Parlament Ewropew [2],
Billi l-Ftehim bejn il-Komunità Ewropea u l-Ex-Repubblika Jugoslava tal-Maċedonja fil-qasam tat-trasport jipprovdi mezz xieraq għat-tneħħija permanenti ta' diversi ostakli maġġuri lit-traffiku li jgħaddi mill-Komunità minn ġewwa t-territorju tal-Ex Repubblika Jugoslava tal-Maċedonja;
Billi l-Ftehim jikkontribwixxi għall-funzjonament bla xkiel tas-suq intern peress illi huwa jiggarantixxi l-mogħdija libera minn ġewwa l-Ex-Repubblika Jugoslava tal-Maċedonja għat-trasport intern bejn il-Greċja u l-Istati Membri l-oħrajn u għalhekk jippermetti li jkun jista' jsir in-negozju internazzjonali bl-inqas spiża possibbli lill-pubbliku b'mod ġenerali u biex jitnaqqsu l-ostakli amministrattivi u tekniċi li jaffettwawh;
Billi, barra minn hekk, huwa meħtieġ li jkun assigurat l-iżvilupp koordinat tal-kotra tat-trasport bejn u minn ġewwa t-territorji tal-Partijiet Kontraenti fil-Ftehim, b'mod partikulari billi jitwaqqfu l-prijoritajiet għall-iżvilupp ta' infrastruttura xierqa fl-Ex-Repubblika Jugoslava tal-Maċedonja b'għajnuna finanzjarja mill-Komunità u billi jkun promoss il-ġarr bil-ferrovija u t-trasport kombinat, bil-għan li jkun protett l-ambjent;
Billi, għalhekk, il-Ftehim jinkludi dispożizzjonijiet maħsubin biex jissimplifikaw il-formalitajiet tad-dwana;
Billi huwa meħtieġ li jkun approvat il-Ftehim f'isem il-Komunità,
IDDEĊIEDA KIF ĠEJ:
Artikolu 1
Il-Ftehim bejn il-Komunità Ewropea u l-Ex-Repubblika Jugoslava tal-Maċedonja fil-qasam tat-trasport qiegħed hawnhekk jiġi approvat f'isem il-Komunità.
It-test tal-Ftehim huwa mehmuz ma' din id-Deċiżjoni.
Artikolu 2
Il-President tal-Kunsill għandu jagħti n-notifika li hemm provduta fl-Artikolu 26 tal-Ftehim.
Artikolu 3
Il-Kummissjoni, assistita minn rappreżentanti tal-membri tal-Kunsill, għandha tirrapreżenta l-Komunità fil-Kumitat tat-Trasport Kollettiv imwaqqaf mill-Artikolu 22 tal-Ftehim.
Il-pożizzjoni li għandha tittieħed mill-Komunità fi ħdan il-Kumitat tat-Trasport Kollettiv għandha tiġi addottati mill-Kunsill b'maġġoranza kwalifikata fuq proposta mill-Kummissjoni. Il-Kunsill għandu jaġixxi b'maġġoranza sempliċi meta d-Deċiżjoni tal-Kumitat tat-Trasport Kollettiv jipproponi li jieħu rakkonti lir-regoli ta' proċedura tal-Kumitat.
Deċiżjonijiet meħudin mil-Kumitat tat-Trasport Kollettiv għandhom jiġu pubblikati fil-Ġurnal Uffiċjali tal-Komunitajiet Ewropej.
Artikolu 4
Din id-Deċiżjoni għandha tiġi pubblikata fil-Ġurnal Uffiċjali tal-Komunitajiet Ewropej.
Għandha tidħol fis-seħħ fil-ġurnata tal-pubblikazzjoni tagħha.
Magħmula fi Brussel, fis-27 ta' Novembru 1997.